

 21/05/2025

**Συνάντηση Περιφερειάρχη ΑΜΘ με τους Προέδρους των Ιατρικών Συλλόγων Ανατολικής Μακεδονίας και Θράκης**

**Δελτίο Τύπου**

Η σημερινή συνάντηση μεταξύ του Περιφερειάρχη Ανατολικής Μακεδονίας και Θράκης κ. Χριστόδουλου Τοψίδη και των Προέδρων των πέντε Ιατρικών Συλλόγων Έβρου, Ροδόπης, Ξάνθης, Καβάλας και Δράμας, πραγματοποιήθηκε στην έδρα της Περιφέρειας, στην Κομοτηνή. Στη συνάντηση τέθηκαν επί τάπητος κρίσιμα ζητήματα για τη βελτίωση του δημόσιου συστήματος υγείας και την ενίσχυση του ιδιωτικού τομέα.

Κατά τη διάρκεια της συζήτησης, οι Πρόεδροι κατέθεσαν τα παρακάτω αιτήματα:

1. Διασύνδεση Νοσοκομείων: Ενίσχυση της διασύνδεσης των νοσοκομείων Δράμας, Καβάλας και Ξάνθης για τη βελτιστοποίηση της παροχής υπηρεσιών υγείας. Κάλυψη των κενών οργανικών θέσεων ιατρικού και νοσηλευτικού προσωπικού του Γ.Ν.Καβάλας, ώστε να μπορεί να στηρίξει τα όμορα νοσοκομεία.
2. Οικονομική Ενίσχυση Θέσεων Ιατρικού Προσωπικού: Ζητήθηκε η ένταξη στην οικονομική ενίσχυση, μέσω της Περιφέρειας, θέσεων ιατρικού προσωπικού σε απομακρυσμένες-παραμεθόριες  περιοχές  για την υγειονομική κάλυψη αναγκών του πληθυσμού, κυρίως των ευπαθών ομάδων. Συζητήθηκε και η πρόταση να παραμένει συνεχώς ανοικτή η προκήρυξη για τις θέσεις στα άγονα νοσοκομεία.
3. Χρηματοδότηση μέσω ΕΣΠΑ: Προτάθηκε η ένταξη ιδιωτικών ιατρείων σε προγράμματα χρηματοδότησης για την αναβάθμιση εξοπλισμού.
4. Κατανομή Προϋπολογισμού ΕΟΠΥΥ: Τέθηκε η ανάγκη δίκαιης και αναλογικής κατανομής του προϋπολογισμού ΕΟΠΥΥ ανά νομό της Περιφέρειας.
5. Προγράμματα Προληπτικής Ιατρικής: Χρηματοδότηση προληπτικών δράσεων μέσω του Ευρωπαϊκού Κοινωνικού Ταμείου, σε συνεργασία με τους Ιατρικούς Συλλόγους.

Η διοίκησή μας, τόνισε, ο Περιφερειάρχης κος Τοψίδης, στηρίζει εμπράκτως την υγεία, δαπανώντας σημαντικούς χρηματοδοτικούς πόρους, για την ενίσχυση του εξοπλισμού και τη βελτίωση των υποδομών των νοσηλευτικών ιδρυμάτων της Περιφέρειάς μας. Πρόσφατα εκδόθηκε (Απρίλιος 2025) η πρόσκληση, μέσα από το Περιφερειακό Πρόγραμμα «Ανατολική Μακεδονία-Θράκης 2021-2027», για την αναβάθμιση των υποδομών και του εξοπλισμού πρωτοβάθμιας και δευτεροβάθμιας υγείας, προϋπολογισμού 20 εκατ. €. Η συλλογική προσπάθεια για τη βελτίωση των υπηρεσιών υγείας στον πληθυσμό της Περιφέρειάς μας είναι καθοριστικής σημασίας».

Ο Περιφερειάρχης κος Τοψίδης δήλωσε την πρόθεσή του να εξετάσει το σύνολο των αιτημάτων, υπογραμμίζοντας τη σημασία της ενίσχυσης των υπηρεσιών υγείας στην Περιφέρεια, ιδίως σε περιοχές με αυξημένες ανάγκες.

Η συνάντηση ολοκληρώθηκε με τη δέσμευση για συνέχιση της συνεργασίας και συντονισμό δράσεων προς όφελος των πολιτών της Περιφέρειας.

**Οι πρόεδροι του Ιατρικών Συλλόγων ΑΜΘ**

**Αντωνίου Αναστασία**

**Βασιλείου Όλγα**

**Σπανόπουλος Ιωάννης**

**Χαριτόπουλος Κωνσταντίνος**

**Χατζηπαπάς Χρήστος**